text: পুঁজিবাজারের উন্নয়নের লক্ষ্যে অংশীজনদের সাথে অর্থমন্ত্রী আ হ ম মুস্তফা কামালের সভার সুফল দেখা মিলেছে দেশের শেয়ারবাজারে। অর্থমন্ত্রীর সভার খবর প্রকাশ হওয়ার পর রোববারই সূচকের ঊর্ধ্বমুখিতার দেখা মিলে। সোমবার (১৬ সেপ্টেম্বর) অর্থমন্ত্রী অংশীজনদের সঙ্গে মতবিনিময় সভায় বসার পর বড় ধরনের উত্থানের আভাস দেয় শেয়ারবাজার। যদিও লেনদেন শেষে ছোট ধরনের উত্থান হয়েছে।
  শেয়ারবাজারের চলমান মন্দা অবস্থা থেকে ফিরিয়ে আনতে বেলা ১১টায় রাজধানীর শেরেবাংলা নগরের এনইসি সম্মেলন কক্ষে অংশীজনদের সঙ্গে মতবিনিময় সভায় বসেন অর্থমন্ত্রী।
  তিনি বলেন, আমরা আজকে পুঁজিবাজার নিয়ে আলোচনা করব। আলোচনা করার জন্য আমাদের সব বিশেষজ্ঞ, যারা পুঁজিবাজারের সঙ্গে সংশ্লিষ্ট, পুঁজিবাজার নিয়ে চিন্তা করেন, তাদের আমরা আমন্ত্রণ জানিয়েছি। এ আলোচনা থেকে আমরা কার্যকর ব্যবস্থা গ্রহণ করব। পরবর্তীতে আমরা আরেকটি সভা করব, সেখানে এর অগ্রগতি নিয়ে আলোচনা করব। আমাদের মার্কেট ফান্ডামেন্টাল অনেক বেশি শক্তিশালী, পুঁজিবাজারকেও আমরা সেখানে দেখতে চাই।
  ফলে দিনের লেনদেন শেষে ডিএসইর প্রধান মূল্য সূচক ডিএসইএক্স আগের কার্যদিবসের তুলনায় ১৭ পয়েন্ট বেড়ে ৪ হাজার ৯৫৯ পয়েন্টে দাঁড়িয়েছে। বাকি দুটি সূচকের মধ্যে ডিএসই শরিয়াহ্ ১ পয়েন্ট বেড়ে ১ হাজার ১৫৫ পয়েন্টে অবস্থান করছে। আর ডিএসই-৩০ সূচক ১৬ পয়েন্ট বেড়ে ১ হাজার ৭৫৫ পয়েন্টে দাঁড়িয়েছে।
  শেয়ারবাজারের লেনদেন যখন শেষ হয় তখনও চলছিল অর্থমন্ত্রীর সঙ্গে অংশীজনদের মতবিনিময় সভা। এর মধ্যে দুপুর আড়াইটার দিকে সভা থেকে বেরিয়ে আসেন এনবিআর চেয়ারম্যান মোশাররফ হোসেন ভূঁইয়া। তিনি সাংবাদিকদের বলেন, বর্তমানে দেশের পুঁজিবাজারের যে অবস্থা, এভাবে চলতে দেয়া যায় না। এটা নিশ্চয় উন্নতি করতে হবে। প্রয়োজন হলে এর চেয়ে বেশি ট্যাক্স সুবিধা দেয়া হবে।
  এক প্রশ্নের জবাবে মোশাররফ হোসেন বলেন, দু-একটি বিষয়ে কথাবার্তা হয়েছিল যে, বিদেশি যেসব প্রতিষ্ঠান আছে, তারা হয়তো চলে যাবে। আমি বলেছি, কোনোভাবেই তারা চলে যাবে না। প্রয়োজনে হলে মধ্যস্থতা করে আমরা তাদেরকে রাখব।
  এদিকে মূল্য সূচকের পাশাপাশি ডিএসইতে বেড়েছে লেনদেনের পরিমাণ। তবে লেনদেনের পরিমাণ তিনশ' কোটি টাকার ঘরেই রয়েছে। দিনভর বাজারটিতে লেনদেন হয়েছে ৩৮৮ কোটি ৮০ লাখ টাকা। আগের কার্যদিবসে লেনদেন হয়েছিল ৩১৭ কোটি ৮ লাখ টাকার। সে হিসাবে লেনদেন বেড়েছে ৭১ কোটি ৭২ লাখ টাকা।
  বাজারটিতে টাকার পরিমাণে সব থেকে বেশি লেনদেন হয়েছে মুন্নু জুট স্টাফলার্স'র শেয়ার। কোম্পানিটির ৩৩ কোটি ৪৬ লাখ টাকার শেয়ার লেনদেন হয়েছে। দ্বিতীয় স্থানে থাকা ন্যশনাল টিউবসের শেয়ার লেনদেন হয়েছে ২১ কোটি ১৮ লাখ টাকার। ১৩ কোটি ৪ লাখ টাকার লেনদেনের মাধ্যমে তৃতীয় স্থানে রয়েছে স্টাইল ক্রাফট।
  দেশের অপর শেয়ারবাজার চট্টগ্রাম স্টক এক্সচেঞ্জের (সিএসই) সার্বিক সূচক সিএএসপিআই ৮৯ পয়েন্ট বেড়ে দাঁড়িয়েছে ১৫ হাজার ৬২ পয়েন্টে। বাজারটিতে লেনদেন হয়েছে ৩৩ কোটি ৫২ লাখ টাকা। লেনদেন অংশ নেয়া ২৪৭টি প্রতিষ্ঠানের মধ্যে দাম বেড়েছে ১২৫টির, কমেছে ৮৬টির এবং অপরিবর্তিত রয়েছে ৩৬টির।